Dan me se canicunꞌ caya̱ ꞌo̱ síí naquiꞌyaj cu̱u stucua̱nj Moisés,
ne̱ guun rá soꞌ quiri̱ꞌ soꞌ rej cara̱a soꞌ cacunꞌ xráá Jesús a.
Cheꞌé dan xnáꞌanj soꞌ ꞌo̱ nana̱ man Jesús a:
―Da̱j qui̱ꞌyáj,
ga̱a ne̱ caꞌve̱e ca̱yánj ga̱ Yaꞌanj nu̱ꞌ cavii nu̱ꞌ caꞌanj,
ga̱a maestro̱ꞌ ―taj soꞌ rihaan Jesús a.
Ga̱a ne̱ cataj Jesús rihaan soꞌ a:
―Neꞌén so̱ꞌ me nana̱ no̱ rihaan yanj no̱ stucua̱nj Moisés naꞌ.
Da̱j taj yanj yoꞌ nayaa so̱ꞌ ga̱ ―taj Jesús,
xnáꞌanj Jesús man soꞌ a.
Ga̱a ne̱ cataj soꞌ rihaan Jesús a:
―“Nda̱a nimán yá so̱ꞌ gu̱un rá so̱ꞌ ni̱ꞌyaj so̱ꞌ man Yaꞌanj Si̱j ꞌNi̱j Raꞌa man níꞌ,
ne̱ nda̱a nu̱ꞌ se nucua̱j yá so̱ꞌ cara̱a̱ cochro̱j rihaan Yaꞌanj,
ne̱ ꞌo̱ nda̱a cúú yave̱ yá so̱ꞌ cuchuma̱n rá ni̱ꞌyaj man Yaꞌanj na̱nj ado̱nj.”
Ne̱,
“Adi̱ꞌ se ꞌe̱e̱ rá so̱ꞌ man ma̱ꞌán so̱ꞌ roꞌ,
da̱nj ga̱a̱ ꞌe̱e̱ rá so̱ꞌ man tuvíꞌ so̱ꞌ á”,
taj stucua̱nj Moisés ado̱nj ―taj síí naquiꞌyaj cu̱u stucua̱nj Moisés yoꞌ a.
Ga̱a ne̱ cataj Jesús rihaan soꞌ a:
―Ya̱ uxrá aꞌmii so̱ꞌ á.
Da̱nj qui̱ꞌyáá so̱ꞌ,
ga̱a ne̱ ca̱yáán so̱ꞌ ga̱ Yaꞌanj nu̱ꞌ cavii nu̱ꞌ caꞌanj na̱nj á ―taj Jesús rihaan soꞌ a.
Tza̱j ne̱ síí sa̱ꞌ ina̱nj me síí tucuꞌyón stucua̱nj Moisés,
rá maꞌa̱n soꞌ a.
Cheꞌé dan xnáꞌanj soꞌ nana̱ nihánj man Jesús a:
―Me síí me tuvíꞌ ꞌu̱nj ga̱ ―taj soꞌ a.
Ga̱a ne̱ canica̱j Jesús,
cataj soꞌ a:
―Dan me se cavii ꞌo̱ síí israelitá chumanꞌ Jerusalén,
nanij soꞌ chumanꞌ Jericó a.
Va̱j soꞌ chrej,
ga̱a ne̱ caráán nij síí itu̱u̱ man soꞌ chrej,
ne̱ goꞌ uxrá nij síí itu̱u̱ man soꞌ,
ne̱ quirii nij síí itu̱u̱ saga̱nꞌ soꞌ,
ne̱ da̱j doj se caviꞌ soꞌ,
ga̱a ne̱ tanáj nij síí itu̱u̱ man soꞌ a.
Dan me se va̱j ꞌo̱ xrej nicu̱nꞌ rihaan níꞌ si̱j israelitá chrej yoꞌ a.
Queneꞌen soꞌ man síí quiranꞌ chiꞌii̱ na̱j tuꞌva chrej,
tza̱j ne̱ cachén yaníj soꞌ caꞌanj soꞌ a.
Ga̱a ne̱ va̱j ꞌo̱ síí racuíj man nij xrej uún a.
Queneꞌen soꞌ man síí quiranꞌ chiꞌii̱ yoꞌ,
tza̱j ne̱ cachén yaníj soꞌ caꞌanj soꞌ uún a.
’Ga̱a ne̱ caꞌnaꞌ ꞌo̱ síí avii rej Samaria uún a.
Né si̱j israelitá me soꞌ maꞌ;
si̱j yaníj me soꞌ a.
Queneꞌen soꞌ man síí quiranꞌ chiꞌii̱ yoꞌ,
ga̱a ne̱ cunuu ꞌe̱e̱ rá soꞌ man síí yoꞌ a.
Caꞌanj soꞌ quiꞌyaj conoꞌó soꞌ man síí quiranꞌ chiꞌii̱ yoꞌ,
ne̱ cutaꞌ soꞌ rmedió rej quiranꞌ chiꞌii̱,
ne̱ nacutáj soꞌ yatzíj rej quiranꞌ chiꞌii̱ yoꞌ a.
Ga̱a ne̱ cutaꞌ síí avii Samaria yoꞌ man síí quiranꞌ chiꞌii̱ yoꞌ xráá daán soꞌ xcuu va̱j ga̱ soꞌ,
ne̱ caꞌanj ro̱j soꞌ veꞌ aranꞌ yuvii̱ chéé chrej,
ne̱ taj yaꞌanj síí avii Samaria yoꞌ man síí quiranꞌ chiꞌii̱ yoꞌ a.
Cachén ꞌo̱ yanꞌ,
ne̱ ꞌó güii me se guun rá síí avii Samaria caꞌa̱nj soꞌ,
ne̱ quirii soꞌ vi̱j saꞌanj vaa tuꞌvee yuvii̱ ꞌyaj suun ꞌo̱ güii,
ne̱ caxríj soꞌ ston síí tucua̱ veꞌ se vaa ta̱j yaꞌanj soꞌ man síí ranꞌ,
ga̱a ne̱ cataj soꞌ rihaan síí tucua̱ a:
“Asa̱ꞌ caꞌnaꞌ uún ꞌu̱nj,
ne̱ na̱ruꞌvee ꞌu̱nj me daj maꞌa̱n saꞌanj me ga̱a̱ tuꞌvee so̱ꞌ,
rá so̱ꞌ a”,
taj síí avii Samaria rihaan síí tucua̱ a ―da̱nj vaa síj cuentó nanó Jesús rihaan síí naquiꞌyaj cu̱u stucua̱nj Moisés yoꞌ a.
Ga̱a ne̱ xnáꞌanj Jesús nana̱ nihánj man síí naquiꞌyaj cu̱u stucua̱nj Moisés yoꞌ a:
―Vaꞌnu̱j nij síí va̱j rá chrej yoꞌ,
ga̱a ne̱ me soꞌ me tuviꞌ síí quiranꞌ chiꞌii̱ yoꞌ,
rá so̱ꞌ ga̱ ―taj Jesús,
xnáꞌanj Jesús man soꞌ a.
―Síí cunuu ꞌe̱e̱ rá man soꞌ roꞌ,
me tuviꞌ soꞌ,
raj a ―taj síí naquiꞌyaj cu̱u stucua̱nj Moisés rihaan Jesús a.
Ne̱ cataj uún Jesús rihaan soꞌ a:
―Ase vaa quiꞌyaj síí cunuu ꞌe̱e̱ rá man síí quiranꞌ chiꞌii̱ yoꞌ roꞌ,
veé da̱nj quiꞌya̱j gue̱e̱ so̱ꞌ,
caꞌa̱nj so̱ꞌ á ―taj Jesús rihaan soꞌ a.